Regeringen vil gøre din VPN-brug ulovlig – hvis du ser Netflix i USA

Et nyt lovforslag åbner for bøder til helt almindelige danskere, der bruger VPN til at omgå geoblokeringer på streamingtjenester. Det er ikke VPN’en i sig selv, der bliver ulovlig – men måden du bruger den på. Og konsekvenserne kan blive langt større, end regeringen giver indtryk af.

Det er fortsat fuldt lovligt at bruge VPN til at beskytte din internetforbindelse, skjule din IP-adresse eller logge på firmaets netværk. Men hvis du bruger VPN’en til noget, mange danskere gør hver eneste dag – nemlig at se Netflix, HBO eller sport i udlandet – så lægger regeringen nu op til, at det bliver direkte ulovligt.

Det fremgår sort på hvidt i et nyt lovudkast, der skal “modernisere kampen mod online pirateri”. Og den modernisering rammer bredt. Meget bredere, end mange nok forventer.

VPN-brug bliver først ulovlig, når du gør det her

Lovforslaget siger nemlig, at det bliver strafbart at:

Bruge VPN til at tilgå indhold, der ellers ikke er tilgængeligt i Danmark.

Omgå blokeringer af hjemmesider, som myndighederne har lukket.

Installere eller bare besidde software, hvis formålet er at få uautoriseret adgang til tv, sport eller streamingtjenester.

Regeringen nævner selv eksemplerne:

“Det vil… blive forbudt at bruge VPN-forbindelser til at tilgå medieindhold, som ellers ikke ville være tilgængeligt i Danmark.”

Med andre ord: Det er ikke teknologien, der bliver ulovlig – men formålet. Hvis du bruger VPN til at hoppe over en digital mur, kan du få en bøde.

Og ja – det vil ramme mange. Det er ikke kun pirat-IPTV, sære bokse fra Alibaba og skumle streamingtjenester, der står for skud. Du bliver omfattet, hvis du: Ser amerikansk Netflix, ser BBC iPlayer eller udenlandske sportsrettigheder, ser danske tjenester i udlandet på en måde, der omgår geoblokering.

I praksis bliver rigtig mange danskeres internetvaner kriminaliseret fra den ene dag til den anden.

Og nu det store spørgsmål: Hvordan skal det overhovedet håndhæves?

Det er ét spørgsmål, lovforslaget stort set ikke berører: Hvordan i alverden skal man kunne bevise, at en dansker bruger VPN til “det forkerte formål”? Teknisk er det næsten umuligt for myndighederne at se forskel på “god” VPN-trafik og “ulovlig” VPN-trafik, afgøre, hvad brugeren konkret tilgår på den anden side og – ikke mindst – overvåge internettrafik uden at kollidere med databeskyttelseslovgivning.

Selv streamingtjenesterne kan sjældent med sikkerhed se andet end: “Denne bruger kommer fra en VPN-server”. Skal myndighederne så overvåge nettet mere? Kræve logning? Forlange, at VPN-tjenester håndhæver brugsmønstre? Det er ikke beskrevet – og måske ikke engang muligt uden langt skrappere kontrol end danskerne hidtil har accepteret.

Derfor efterlader lovforslaget et stort, ubesvaret spørgsmål hængende i luften: Bliver det her en reel håndhævet lov – eller blot et signal om, at staten nu officielt kriminaliserer en praksis, millioner allerede bruger?

Det får vi svar på, når Folketinget skal behandle forslaget i det nye år. Forslaget er i høring frem til 9. januar. Det forventes at træde i kraft den 1. juli næste år.

Regeringen vil gøre din VPN-brug ulovlig – hvis du ser Netflix i USA